Právnická fakulta Trnavskej univerzity v Trnave

Právnická fakulta Trnavskej univerzity v Trnave (skr. PF TU) je vedecko-výskumná a vzdelávacia inštitúcia na Slovensku. Je jednou zo šiestich slovenských právnických fakúlt a jednou z piatich fakúlt Trnavskej univerzity v Trnave. Sídli v priestoroch historickej funkcionalistickej budovy na Kollárovej ulici v Trnave. Fakulta vznikla v roku 1998, no hlási sa k odkazu staršej fakulty existujúcej v Trnave v rokoch 1667 až 1777. Vnútorne je fakulta štruktúrovaná do katedier a ústavov. V roku 2024 na nej pôsobilo 41 vysokoškolských učiteľov, z toho 10 profesorov, 12 docentov a 19 odborných asistentov a asistentov. Na fakulte študovalo v tom istom roku zhruba 900 študentov. Súčasnou (2026) dekankou fakulty je slovenská právnička Marianna Novotná. Štúdium Fakulta poskytuje vysokoškolské vzdelanie v denných aj externých formách štúdia vo všetkých stupňoch vysokoškolského štúdia. V prvom (Bc.) a druhom (Mgr.) stupni sa študuje študijný program právo. Poskytuje tiež viacero doktorandských študijných programov, ako aj možnosť absolvovať rigoróznu skúšku a získať akademický titul JUDr. Fakulta vo väčšej miere než iné fakulty na Slovensku preferuje praktické (klinické) vzdelávanie. Zabezpečuje tiež rozsiahle ponuky stáží. Relatívne nízky počet študentov oproti iným fakultám jej umožňuje budovanie užších vzťahov študentov a pedagógov. Je tiež aktívna v medzinárodných študentských súťažiach. Výskum Vedecky sa fakulta orientuje jednak na výskum v oblasti tradičných právnych disciplín (platné i historické právo), ale aj na výskum aktuálnych spoločensky rezonujúch tém. Dôraz kladie na interdisciplinárny a aplikačný prístup. Ako jediná akademická inštitúcia na Slovensku (2026) sa systematicky venuje právnemu výskumu potravinového a jadrového práva, či aplikovanému výskumu v športovom práve. Zohráva tiež významnú úlohu v nových oblastiach, ako sú právne aspekty digitalizácie, regulácie nových technológií a algoritmického rozhodovania. Venuje sa tiež výskumu v oblasti environmentálneho práva a sociálno-právnemu výskumu. Jej zamestnanci sa tiež podieľali na rekodifikácii občianskeho práva na Slovensku. Fakulta spolupracuje s mnohými výskumnými inštitúciami na Slovensku i v zahraničí, vrátane inštitúcií z krajín Vyšehradskej skupiny, Gruzínska, Rumunska, Talianska, Španielska či USA. Na Slovensku spolupracuje s viac ako 50 partnermi zo všetkých oblastí spoločenského, kultúrneho a ekonomického života. V rokoch 2020 až 2024 sa na fakulte realizovalo viac ako 300 mobilít. Fakultná knižnica disponuje viac než 22 000 knižničnými jednotkami. Dejiny Fakulta bola zriadená 1. októbra 1998 listinou Ladislava Šoltésa, rektora Trnavskej univerzity. Historicky a hodnotovo nadväzuje na právnickú fakultu historickej Trnavskej univerzity, ktorá v Trnave pôsobila v rokoch 1667 až 1777. Prvým dekanom fakulty sa stal profesor rímskeho práva, Peter Blaho. V roku 2000 získala fakulta svoju prvú akreditáciu na všetky konania od udeľovania titulu magister až po inauguračné konanie. Od toho istého roku tiež na fakulte sídli Nadácia Štefana Lubyho, spolu s ktorou fakulta usporadúva pravidelnú konferenciu Lubyho právnické dni. Medzi ďalšie tradičné podujatia patrí bienálne organizovaný kongres Trnavské právnické dni. V roku 2022 bol profil kvality vedeckej činnosti fakulty medzinárodnými odborníkmi v rámci hodnotenia MV SR vyhodnotený ako najlepší v oblasti „Právne vedy“ na Slovensku. Fakulta sa tiež spomedzi slovenských univerzít umiestnila na prvom mieste v hodnotení Nica.team Law school, ktorý hodnotí vyše 1600 právnických fakúlt podľa úspešnosti v simulovaných súdnych sporoch. Osobitne dobré výsledky dosahujú študenti v simulovaných súdnych sporoch z medzinárodného práva, kde sa umiestňujú na popredných umiestneniach zo všetkých fakúlt na svete, vyhrali však napríklad aj česko-slovenský rímskoprávny moot court. Priestory Od roku 2008 sídli právnická fakulta v historickej budove na Kollárovej ulici č. 10 v Trnave. Budova bola postavená v roku 1934 vo funkcionalistickom štýle na základe projektu významných česko-slovenských architektov Eugena Linharta a Františka Faulhammera. V 30. rokoch v nej sídlila okresná nemocenská poisťovňa a neskôr mestská poliklinika. Od roku 2002 je ako významná funkcionalistická stavba zapísaná v zozname národných kultúrnych pamiatok. V rokoch 2004 až 2008 prebehla jej rekonštrukcia. Dodnes má zachované viaceré pôvodné schodiskové zábradlia, atypické svietidlá, dverné kovania, početné mramorové a travertínové obklady stien či liate terazzo na podlahách. Okrem fakulty v budove sídli aj kníhkupectvo Sprinton zamerané na predaj právnickej literatúry. V rokoch 2025 až 2026 prebehli rekonštrukcie priestorov bývalého kina Sloboda, ktoré sa nachádza v tesnom susedstve budovy právnickej fakulty, na Rázusovej ulici 263/3. Budova bola postavená v 20. rokoch 20. storočia a slúžila na premietanie filmov (spočiatku ako biograf Rádio). Univerzita budovu získala už v roku 2001, no pôvodné plány sa nerealizovali. Priestory majú od roku 2026 slúžiť jednak ako kongresové centrum Trnavskej univerzity, no zároveň aj ako prednášková aula využívaná predovšetkým právnickou fakultou. Univerzitné časopisy Fakulta vydáva recenzované časopisy Forum iuris Europaeum a Societas et Iurisprudentia. Okrem toho tiež vydáva vedeckú ročenku Právnickej fakulty Trnavskej univerzity v Trnave Acta Universitatis Tyrnaviensis – Iuridica a študentský odborný časopis Corpus delicti. V minulosti fakulta vydávala aj významný právnoromanistický časopis Orbis Iuris Romani. Zoznam dekanov fakulty Katedry a ústavy Katedry a ústavy júnu 2026: Významní absolventi Pozri Absolventi Právnickej fakulty Trnavskej univerzity v Trnave. Referencie Ďalšia literatúra BARANCOVÁ, Helena; BLAHO, Peter. Trnavská univerzita v Trnave Právnická fakulta: (1998 – 2008): jubilejný pamätník: anniversary album. Trnava : Typi Universitatis Tyrnaviensis, spoločné pracovisko TU a Vedy, vydavateľstva SAV, 2008. 118 s. ISBN 978-80-8082-208-8. LACLAVÍKOVÁ, Miriam; ŠVECOVÁ, Adriana. Dejiny právnického vzdelávania na Trnavskej univerzite v Trnave. 2. dopln. a preprac. vyd. Praha : Leges, 2022. 218 s. ISBN 9788075022738. (1. vyd.: 2017, 160 s.) ŠABÍKOVÁ, Eva. Budova právnickej fakulty – významná funkcionalistická pamiatka. In: ŽAŽOVÁ, Henrieta (ed.). Sapientia aedificavit sibi domum: Budovy Trnavskej univerzity v Trnave. Trnava : Trnavská univerzita v Trnave, Ústav dejín Trnavskej univerzity v Trnave, 2020. ISBN 978-80-568-0265-6. S. 94 – 102. Iné projekty Externé odkazy stránka fakulty